Kësulëkuqja, përrallë për të rritur

Kësulëkuqja, përrallë për të rritur është roman i shkrimtarit Ag Apolloni, botuar në tetor 2022 nga Bard Books (Kosovë) dhe Albas (Shqipëri).  Ky roman flet për një Kësulëkuqe koketuese dhe një Ujk të sëmurë. Është një histori e dashurisë dhe një shëtitje nëpër pyllin magjik të tregimtarisë, ku personazhet futen shtigjeve të mitologjisë, përrallës, religjionit dhe animacionit. Ulërimat dhe psherëtimat, lehjet dhe blegërimat vijnë si një përballje alegorike që zgjon jehun e egërsisë brenda nesh. Ky është një rrëfim që përdor cartoon logic brenda artit kombinatorik, ku ndërfuten elemente teatrore, filmike dhe muzikore; është një prozë që ka poezinë dhe dramën brenda. I vendosur në një vend të vogël të kontinentit që e ka marrë emrin nga një femër e përdhunuar, ai flet edhe për përdhunimet gjatë luftës në Kosovë, dhe për pasojat e tyre në paqe. Romani është ndërtuar si një shëtitje filozofike nëpër një botë sa reale, aq edhe përrallore. Ky nuk është roman dokumentar, as përrallë e pastër.

Në një intervistë për romanin, autori shprehet kështu: "Ujku është një figurë që lidhet me shkollën, me dritën e dijes, me liceun. Nëpërmjet dijes hiqet frika, prandaj kemi dijen si një tërheqje seksuale. Ujku im është një ujk në pritje, më shumë sesa një ujk në pritë. Ai nuk i del në pritë Kësulëkuqes (është kjo që e ngacmon dhe e fut në lojë Ujkun), por është në pritje të kohës së tij, në pritje të asaj kohe që do ta refuzojë nënshtrimin dhe do ta zgjojë jehun e egërsisë brenda nesh. Në këtë kuptim, kjo përrallë kërkon një lexues niçean që kërkon ta tejkalojë vetveten".

Ky libër është shkruar në Debrecen (Hungari), dhe është promovuar në Kosovë, Shqipëri, Mal të Zi, si dhe në Panairin e Librit në Frankfurt (Gjermani).  

Kategoria:Libra shqip
Kategoria:Libra
Kategoria:Libra të botuar në 2022
Kategoria:Romane shqiptare